  Майя Бывальцева 6-13 коньывуонэ «Удмуртия театральная» элькун фестиваль ортчоз. Театрлэн арез улсын сое Удмуртиысь театр удысын ужасьёслэн огазеяськонзы радъя. Со сярысь улосвылысь лулчеберетъя министерстволэн пресс-службаез ивортэ. Азьвыл фестиваль южтолэзе ортчылэ но «Театральная весна в Удмуртии» нимаське вал. Театрлэн арез улсын ужрадлэн пуштросэз кӧня ке воштӥськиз: туэ со вожвылъяськон уз луы, но пӧртэм ӧръёсъя данъетъёс сётозы ик. «Удмуртия театральная» элькун фестиваль улсын чаклам возьматонъёс: - 6-тӥ коньывуонэ Удмуртиысь операя но балетъя кун театрын «Юнона и авось» рок-операез (16+) учкыны луоз; - 8-тӥ коньывуонэ «Молодой человек» театрын А. Чеховлэн веросэзъя «Огни» спектакль (16+) возьматозы; - 9-тӥ коньывуонэ Драмая ӟуч театрын И. Ильфлэн но Е. Петровлэн романзыя «12 стульев» авантюра (16+) пуктозы; - 10-тӥ коньывуонэ Удмуртиысь мунё театр учкисьёссэ Ульрих Хублэн пьесаезъя «У ковчега в восемь» спектакле (12+) ӧте; - 11-тӥ коньывуонэ Сарапулысь драмая театрын «Под знаком саламандры» фантастика историез (12+) адӟыны луоз; - 12-тӥ коньывуонэ Удмуртиысь йӧскалык театр «Васьлей» кык ёзо комедиез (18+) возьматозы; - 13-тӥ коньывуонэ Глазкарысь «Парафраз» театр Гильерме Фигейредолэн пьесаезъя пуктэм «Сейчас не до любви» спектакленыз (16+) тодматоз. Фестивальлы йылпумъянъёс лэсьтозы но призёръёсты пусъёзы толсуре Театрлэсь арзэ ворсан ужрадын. Ватсалом, 30-тӥ куарусёнэ Мунё театрын «Моно-лир» вожвылъяськонлэн нырысетӥ люкетэз ортчиз. Отын Удмуртиысь драмая театръёсысь артистъёс кырӟаны быгатэмзэс возьматӥзы. Кыкетӥ люкетэз – лыдӟиськон – 25-тӥ шуркынмонэ ортчоз.  Тегъёс: Лулчеберет Ижкар Сарапул Театр Удмуртия фестиваль Глазкар Театрлэнарез  